amanoisuno/poet huggingface dataset:
白日有閒吏青原無惰民爲韻奉寄李成德十首  其五 釋德洪
少年韻如春，才可供十吏。故人半青雲，隱几肘門寐。行看登玉堂，清坐追陸贄。
白日有閒吏青原無惰民爲韻奉寄李成德十首  其六 釋德洪
朅來民訟少，槐影覆閒庭。看山久成癖，詩眼耐空青。長憐謝安石，箇中著娉婷。
白日有閒吏青原無惰民爲韻奉寄李成德十首  其七 釋德洪
花光浮縣郭，麥浪漲郊原。吏散僧投謁，詩成月上軒。何妨横麈尾，相對兩忘言。
白日有閒吏青原無惰民爲韻奉寄李成德十首  其八 釋德洪
密室調絃索，晴軒較畫圖。撿書憑錦瑟，背句遣奚奴。一懽同煮茗，此興不能無。
白日有閒吏青原無惰民爲韻奉寄李成德十首  其九 釋德洪
深原曉犁耕，隔谿夜舂簸。竹間伊余行，童稚供日課。入境觀化風，親視民勤惰。
白日有閒吏青原無惰民爲韻奉寄李成德十首  其一○ 釋德洪
單衣試嫩寒，花下愛清晨。不恨簿書惡，何妨閒岸巾。定應懸睿想，憂樂自同民。
雨中聞端叔敦素飲作此寄之 釋德洪
但見杯中春潑面，不知門外雨翻盆。人間萬事一虻蚊，正恐卷氈爲鼈飲。何妨跨項作猿蹲，此生隨處有乾坤。短李貌和髯似棘，王郎耳熱氣如霓。不知今日是何時，醉鄉城郭無關鑰。世路風波太嶮巇，且看相枕爛如泥。
端叔見和次韻答之 釋德洪
俊詞方覺春照眼，秀句忽驚絲出盆。睡餘兩鬢尚殷蚊，行樂風軒須痛飲。窮吟空屋笑愁蹲，筆端浩蕩吐乾坤。落筆新詩敏風雨，撚鬚豪氣劃虹霓。侍兒扶掖醉吟時，靖節田園尋窈窕。謫仙風味自嶔巇，何如春甕掲黄泥。
再和復答 釋德洪
道鄉是宅扶歸路，法喜爲妻笑鼓盆。蟭螟膽大敢巢蚊，遊戲秋毫鋒際立。卷藏法界眼中蹲，自然函蓋合乾坤。醉裏兩篇開爛錦，雨前千丈挂彎霓。楊梅盧橘恰嘗時，自笑此生真逆旅。人情何處不同巇，禪心且作絮沾泥。
睡起又得和篇 釋德洪
幽夢驚回煙霧帳，清泉起弄雪花盆。風簷斜日一區蚊，淮水雨開縈練淨。鍾山雲卷露龍蹲，癡禪剛道屬乾坤。綠髪筆端能吐鳳，雪髯胸次尚盤霓。道山歸去定何時，身外聲名徒暴曜。夢中憂患自臨巇，烏靴長恨涴塵泥。
復次韻 釋德洪
句健未須纏法律，飲豪那暇較瓶盆。疾雷破柱一聲蚊，吟狂不覺跨驢穩。醉卧都忘對虎蹲，箇中别是一乾坤。八篇俊逸狂時語，五色光芒雨後霓。清吟要不負明時，嗟我拙詞傷弄巧。愛君難韻解平巇，且歌滑路雨成泥。
晚歸自西崦復得再和二首  其一 釋德洪
人歸西崦步翠麓，月出東峰湧玉盆。詩如琥珀妙藏蚊，摩頭長詠笑自語。劃席冥搜卧復蹲，筆端三昧撼乾坤。衆人俯看旋磨蟻，忠義平生貫日霓。也知用舍各由時，顯處山川非設險。笑中陷穽却藏巇，此時擬議轢中泥。
晚歸自西崦復得再和二首  其二 釋德洪
世事回頭驚破甑，年華脱手墮空盆。機鋒火聚不容蚊，持帆未欲乘風去。捫虱閑爲抱膝蹲，掌中訶子是乾坤。壓寨詞鋒盤屈劍，吸川酒膽倒垂霓。脱巾露頂笑狂時，任意清閒饑得食。關心名利醉登巇，濁流心念已澄泥。
肇上人居京華甚久别余歸閩作此送之 釋德洪
毳帽駝裘一尾輕，半開便面氣如春。醉歸穿市月隨人，此境要非吾輩事。摩頭忽憶海山濱，蕨芽荔肉齒生津。十分春壓能眠柳，一再風撩解笑花。故山應摘雨前茶，從我覓詩如觸鹿。爲君肥字作棲鴉，句中有眼莫驚嗟。
送因覺先 釋德洪
南澗茶香咲語新，西洲春漲小舟横。困頓人歸爛熳晴，天迥游絲長百尺。日高飛絮滿重城，一番花信近清明。
妙高墨梅 釋德洪
日暮江空船自流，誰家院落近滄洲。一枝閒暇出墻頭，數朵幽香和月暗。十分歸意爲春留，風撩片片是閑愁。
次韻曾侯見寄 釋德洪
客食石門寺，而今僅兩年。衰遲嗟我老，邂逅識君賢。聖域人稱亞，儒林秀譽先。未揎攀桂手，已許買山錢。壟麥秋期近，庭槐晝影圓。方思歸去日，忽得寄來篇。意合蒙推奬，情親出愛憐。格幽凌雪勁，詞錦照人鮮。把玩欣無厭，行吟却悵然。句追工部袂，氣拍翰林肩。世已驚殊異，名宜改半千。永懷風露重，遶徧舊池蓮。
王舍人路分生辰 釋德洪
貴出賢王裔，宗連母后因。秋容漱毛骨，春色照簪紳。報國忠誠著，驚人句法新。慣看青禁月，屢夢玉關塵。博古知無敵，窮經亦絕倫。後宵通七夕，今日是生辰。佳氣凌湘浦，非煙壓楚闉。綠醽浮白螘，綺席繞花輪。壽綴諸天獻，詞容野客陳。不凋蟾窟桂，難老海山春。已作瞻雙闕，行看據要津。功名先入手，圖畫在麒麟。
閻資欽提舉生辰 釋德洪
節序春將半，風光過上旬。人間識英物，地上見麒麟。凍雨晴還暗，非煙夜達晨。懽聲動湘楚，和氣滿簪紳。孝友疑無比，恢疏亦絕倫。一身渾是德，終日不違仁。夢已游青禁，行當侍紫宸。立朝知大體，博古見全醇。詩妙終聯鼎，文高類過秦。公廉清似玉，剛正凛如神。幙下名流集，堂中綺宴陳。貫珠歌白雪，浮蟻皺紅鱗。自幸承顔舊，仍容造膝頻。何時渡弱水，同看十洲春。
陳奉議生辰 釋德洪
華國生賢俊，江山孕秀靈。鴨頭淦水綠，螺髻玉筒青。敏捷收科第，奇豪見典刑。咲談回暖律，詩句挾風霆。官偶求彭澤，才宜在漢庭。麒麟横逆氣，鸑鷟歛修翎。民訟多閒日，棠陰自滿亭。浪傳書課奏，須看鼎彞銘。仲夏逢佳節，非煙聚杳冥。數蓂餘一葉，推道間千齡。阡陌登豐後，笙歌爛熳聽。綺筵環妙麗，壽斝捧娉婷。歡洽連更燭，情高促畫屏。九衢花照夜，萬井月開扃。風颭銀河動，天驚玉露零。三台星密處，旁有老人星。
次韻曾伯容哭夏均父 釋德洪
青松傲霜雪，事悞亦迍邅。或脱斧斤厄，則遭藤蔓纏。北渠材砢礧，聳壑色芳鮮。不作千楹棟，終爲萬斛船。那知過華屋，長慟搖空鞭。增擊疑仙去，超搖棄我先。但餘殷枕淚，無復對牀眠。憶昨游湓浦，曾同上紫烟。春光隨杖履，咲響落雲泉。尚想登臨處，仍哦唱和篇。暗驚生死隔，默數十三年。臺憲登羣彦，秋風吹一鸇。誅姦志未舍，謀國疏空傳。醉馭毛車度，誰推日轂旋。歲時嗟易得，力命古難全。報施徒云爾，功名信偶然。清忠光竹帛，英氣歛山川。哭子如臨敵，當勾失短鋋。
湘上閒居 釋德洪
夜清暑雨過，四壁草蟲鳴。一枕幽人夢，半窗閒月明。摧頹宏法志，老大住山情。忽憶陳尊宿，編蒲度此生。
西齋晝卧 釋德洪
餘生已無累，古寺寄閑房。睡足無來客，窗空又夕陽。叢蕉高出屋，病葉偶飄廊。起探風簷立，飛蚊閙晚涼。
秋夕示超然 釋德洪
夜色已可掬，林光翻欲流。一鈎窺隙月，數葉攪眠秋。清境扶歸夢，殘缸替客愁。搜詩時畫席，忽覺此生浮。
早春 釋德洪
山中春尚淺，風物麗煙光。澗草殷勤綠，巖花造次香。浮根爭附絡，細葉正商量。好在幽蘭徑，無人亦自芳。
送僧還長沙 釋德洪
去袂不容挽，子規真滑唇。烟村相送處，風物更撩人。麥浪空翻日，花房尚鎖春。遙知到湘浦，盧橘恰嘗新。
次韻真覺大師瑞香花 釋德洪
淺色閙花堂，清寒熏夜香。應持燕尾剪，破此麝臍囊。有恨成春睡，無人見洗粧。故山煙雨裏，寂寞爲誰芳。
次韻誼叟悼性上人 釋德洪
井美泉先竭，犀殘角有通。斯人難再得，陳迹已成空。麈尾夢應寄，楞伽寫未終。平生說禪口，不見怒號風。
除夕和津汝楫 釋德洪
今夕亦常夕，人偏故國思。不堪搓凍耳，聽誦未歸詩。家室誼譁後，深簷雨雪時。爐香待清旦，此意有誰知。
啓明軒次朗上人韻 釋德洪
澄滓動精色，開軒萬象分。光無回避處，眼自覆藏君。霞縷縈經軸，煙絲減篆文。個中無膡語，題目是先聞。
回光軒 釋德洪
暮色眩紅碧，登臨聊倚欄。日終猶返照，坐穩可深觀。夢幻諸緣寂，圓明一顆寒。洞然無向背，莫作轉頭看。
次韻黄元明 釋德洪
靜室依清几，開書映隙光。悟迷初不隔，語默故難藏。妙可忘情會，深無以意量。臨機辨神駿，正要略玄黄。
寓鍾山 釋德洪
生涯如倦鳥，栖息此山中。睡足誰呼覺，烟消篆已空。翻經欺眼力，斜日借窗紅。卧聽銅瓶泣，青松萬壑風。
讀中觀論 釋德洪
平生智眼濁，塵劫著心深。長向環輪上，空將始末尋。十方真寂滅，一念去來今。妙絕調琴指，知誰解賞音。
對雪嘗水餅 釋德洪
雪粲羅敷喜，報春呈舞腰。旋風寒正密，到地暖還消。輕薄凌梅蘂，蹁躚攪柳條。幽欣嘗水餅，舉箸一長謠。
清明前一日聞杜宇示清道芬 釋德洪
籬外花如海，閒軒小寢驚。最先聞杜宇，更覺近清明。雲怒必爲雨，風和抝得晴。阿芬甘劣我，笑裏恰詩成。
閒門 釋德洪
杯飯終永日，一裘支千秋。餘生已無累，此外復何求。懶出門常閉，欣眠榻可休。抛書方手倦，啼鳥破深幽。
四月十一日書壁 釋德洪
夜久茅齋靜，階泉遶珮鳴。行高人莫識，道遠自深明。掃榻酬閑味，依蒲任性情。叢林終不負，一衲傲平生。
次韻雲庵老人題妙用軒 釋德洪
開軒閒隱几，萬象競趨陪。風掲松聲去，雲推山色來。觀身真作夢，視世一浮埃。日暮庭陰轉，幽禽接趐回。
讀瑜伽論 釋德洪
此生已無累，一席可窮年。細嚼寶公飯，飽參彌勒禪。懶修精進定，愛作吉祥眠。夜久山空寂，唯聞遶砌泉。
鍾山有花如比丘狀出穠葉間王文公名爲羅漢花僧請賦詩 釋德洪
通力元無礙，隨緣自應真。此生花上露，故現葉間身。知見幽香在，伽梨翠色新。一枝聊把玩，未愧鷲峰人。
寄題行林寺照堂 釋德洪
聞說行林寺，杳然叢秀間。堂清開水鏡，山好理烟鬟。有霧窗呵暗，無塵扉自關。人牛今不見，蓑苙兩俱閑。
與性之 釋德洪
物外不可必，相看一笑休。好山終入手，墮甑懶回頭。知復何時見，聊爲此日留。定難瞞道眼，得喪兩浮漚。
僧求曉披晚清二軒詩二首  其一 釋德洪
披衣汲南澗，落葉在庭除。獨立無人見，幽行偏自如。嫩寒冰齒頰，精色到衣裾。却倚蒲輪坐，横看貝葉書。
僧求曉披晚清二軒詩二首  其二 釋德洪
旋螺堆空青，重疊不容數。夕陽穿貫之，濃薄自呈露。數點沒煙鴻，一聲伐雲斧。殷牀鐘未消，流螢自開户。
春日谿行 釋德洪
側布寶坊地，白沙楊柳灣。憶曾嬰死禍，不自意生還。已覺無鄉夢，今真是故山。谿花眠霧雨，春在有無間。
送僧歸故廬 釋德洪
投名新入社，卧病偶思歸。渡澗脱芒屨，扶藤下翠微。寒松猶带雨，瘦骨不勝衣。若見翁鑽紙，當施百丈機。
焦山贈僧二首  其一 釋德洪
白下門連寺，清游入夢中。骨驚誰囓指，世事謾書空。梵行芙蕖淨，天寒晝火紅。曉窗應破夢，卧聽鳥呼風。
焦山贈僧二首  其二 釋德洪
對牀聽夜雨，佳約是當年。放曠隨緣去，閑心不習禪。倚蒲趺足坐，擁衲蓋頭眠。今識君歸處，齋餘有澗泉。
題反身軒 釋德洪
盡力覓不得，歸來題反身。平生未解沒，寧解救滔人。有累路岐遠，無求滋味親。養心唯寡欲，妙物久如神。
宿本覺寺 釋德洪
一宿路旁寺，霜清夢亦寒。憶曾游覽處，來覓舊題看。病衲成新塔，層樓隱敗垣。青山猶不老，千疊似翔鸞。
題芝軒 釋德洪
軒下亦何有，靈芝駢秀生。山川呈美瑞，草木被光榮。清甚紫檀露，色深黄菊英。武陵續遺事，應著此軒名。
次韻王安道節推過雲蓋 釋德洪
秀傑長沙幕，高才自敏强。同僚推俊逸，黼坐畏剛方。慣吐珠璣句，宜便宴寢香。秋來能過我，聽雨夜連牀。
題含容室 釋德洪
歛足脱雙履，閑房倚瘦藤。百川朝巨浸，一室納千燈。至味寧分别，常光絕減增。刹塵彰帝網，妙觀現層層。
人日雪二首  其一 釋德洪
今年人日雪，更在末山巖。瀉行想堆垛，打窗時兩三。夢回清語默，寒重壓衣衫。面壁孤風坐，知誰繼夜參。
人日雪二首  其二 釋德洪
律管未回暖，春先到曉巖。與君清作對，得月便成三。秀色報虚幌，幽欣宜衲衫。相看超語默，覿露不須參。
次韻周運句見寄 釋德洪
頑鈍世推鄙，而君偏切磋。借神觀有漏，騎氣到無何。昔共飲臨汝，今同家汩羅。衡門似長吉，軒蓋幾時過。
重會雲叟禪師 釋德洪
氣味似前輩，見之長眼明。閑須研法味，老不減詩情。草聖因蛇鬬，禪枝解虎爭。一堂聊寄傲，疏快餞餘生。
次忠子韻二首  其一 釋德洪
湘雲刺世眼，獨可著閑蹤。鷗迥千尋雨，江寒一再風。旋鑽新火後，初脱夾衣重。坐客經年别，蘭芽茁舊叢。
次忠子韻二首  其二 釋德洪
新秧翻翠浪，青子退紅英。穫麥風光近，絡絲歡笑聲。瞢騰幽夢破，醖造小詩成。好在歸來燕，營巢占畫楹。
和曾逢原待制觀雪 釋德洪
魂清寒妥貼，寺近汨羅江。夜迥疑生月，夢驚聞打窗。地罏無宿火，經閣有殘缸。起望兜綿界，誰推墮陋邦。
初過海自號甘露滅 釋德洪
本是甘露滅，浪名無垢稱。欲知遭鎖禁，正坐忽規繩。海上垂鬚佛，軍中有髪僧。生涯何所似，崖略類騰騰。
早登澄邁西四十里宿臨皋亭補東坡遺 釋德洪
天下至窮處，風烟觸地愁。村囂聞捉拗，岸汁忽西流。鳥道通儋耳，鯨波隔萬州。趁雞行落月，悽斷在蠻謳。
過淩水縣 釋德洪
野徑如遺索，縈紆到縣門。犁人趁牛日，蜑户聚魚村。籬落春潮退，桑麻曉瘴昏。題詩驚萬里，折意一消魂。
楊文中將北渡何武翼出妓作會文中清狂不喜武人徑飲三盃不揖坐客上馬馳去索詩送行作此 釋德洪
蘭叢聚貴客，花輪環侍兒。三盃吾徑醉，四座汝爲誰。但覺眩紅碧，了不聞歌吹。翩然上馬去，海月解相隨。
渡海 釋德洪
萬里來償債，三年墮瘴鄉。逃禪解羊負，破律醉檳榔。瘦盡聲音在，病殘鬚鬢荒。餘生實天幸，今日上歸艎。
夜坐分題得廊字 釋德洪
一雨餞殘暑，瘴痾蘇簟涼。卧聞山果落，起覺斛蘭香。幌內水螢入，階除露葉光。知誰愛清境，步屧響修廊。
出獄李生來謁出百丈汾陽二像爲示因而摹之作此時即欲還谷山 釋德洪
一鉢寄城市，皤然鬚鬢長。風埃窮百丈，翰墨老汾陽。家在青松岸，門連白鳥行。知誰施舟尾，載我下沅湘。
次韻周倅大雪見寄二首  其一 釋德洪
萬瓦粲清曉，披衣挂北窗。春先歸楚國，誰獨釣湘江。瘴熟甘欺得，詩嚴合受降。更憐風絮比，想見髻鬟雙。
次韻周倅大雪見寄二首  其二 釋德洪
白晝通紅火，蕭蕭驚打窗。折綿寒未透，兀夢睡先降。那敢犯詩壘，自然摧慢幢。重看寄來句，呵手剔殘缸。
次韻郤子中學句出巡 釋德洪
安石性夷粹，公今亦重遲。追惟理髪處，領略辦裝時。高節貫終始，寸田齊坦巇。功名恐未免，才業係安危。
次韻鄧公閣睡起 釋德洪
歸計寛爲約，山行短作程。旅亭驚午夢，布穀正催耕。翰墨堪華國，雲泉負此生。一篇叙閑適，細味有餘情。
次韻衡山道中 釋德洪
嶽色堕馬首，嵐光忽滿襟。眼寒知意適，句苦覺愁侵。沃野獻新綠，殘睛釀晚陰。天涯驚去鴈，料理欲歸心。
贈鄒顔徒 釋德洪
肉眼倒皮相，高才多陸沉。火知三日玉，貧試一生心。世路多追逐，雲山獨見尋。聖賢酌古力，勸子手勤斟。
投老庵讀雲庵舊題拜次其韻二首  其一 釋德洪
但覺意清淨，不知山淺深。年華暗凋落，老境已侵尋。三世樓鐘舊，一生香火心。高風難補綴，永愧壁間吟。
投老庵讀雲庵舊題拜次其韻二首  其二 釋德洪
道鄉歸路晚，世迹陷泥深。老死先通耗，病衰今見尋。規模高世意，料理住山心。月在孤峰頂，凍猿時一吟。
熏上人歸雲溪 釋德洪
聞道衡峰北，寺當猿叫村。夜樓千嶂月，書榻一溪雲。我慣蹈憂患，君方蜕垢紛。莫嫌林下石，蘚涴褶衣裙。
題使臺後圃八首 諦觀室 釋德洪
優入聖賢域，湛然觀道真。一身渾是德，終日不違仁。深靜啼林鳥，虚明見隙塵。篆畦凝碧縷，紅燼白灰新。
題使臺後圃八首 賞趣堂 釋德洪
胸次有丘壑，笑談無俗氛。幽懷常自得，佳趣與誰論。曳履尋花圃，扶筇卓蘚痕。地嚴賓謁少，却坐看罏熏。
題使臺後圃八首 會心堂 釋德洪
稱意有余樂，幽歡常會心。小山供賦詠，危榭毎登臨。下視千峰月，聊揮一弄琴。尚嫌閑適少，富貴苦相尋。
題使臺後圃八首 阜安堂 釋德洪
禮義成風俗，豐登民阜安。此堂共僚屬，把酒聽吹彈。地富湖山美，宵晴風月寒。勝游無俗韻，意適有余歡。
題使臺後圃八首 戲綵堂 釋德洪
承顔忘勢位，喜懼兩遲迴。堂上綵衣舞，樽前笑靨開。金鐶應學探，竹馬欲相陪。未必稱純孝，高風獨老萊。
題使臺後圃八首 獨秀堂 釋德洪
天質自奇峻，千尋紫翠重。謾煩君獨秀，不願掩羣峰。與客共秋晚，搜詩到暮鐘。夕陰寒欲滴，倚檻見纖穠。
題使臺後圃八首 清音樓 釋德洪
霧暗軒窗失，風高簾幕低。夜晴湘笛起，樓迥嶺猿啼。憑檻人如玉，搜詩氣吐霓。還驚一聲鴈，翻影月平西。
題使臺後圃八首 蒙齋 釋德洪
妙物雜而著，深藏一默中。誠爲反身樂，蒙亦聖人功。客至風生麈，吟餘月挂空。莊周稱社櫟，神拙意無窮。
次韻李方叔游衡山僧舍 釋德洪
道鄉見城郭，世路謾升沉。寺勝增佳氣，壁間餘醉吟。僧殘過客少，山好爲誰深。寧識通泉尉，獨懷經濟心。
次韻謁子美祠堂 釋德洪
顛沛干戈際，心常系洛陽。愛君臣子分，傾日露葵芳。醉眼蓋千古，詩名動八荒。壞祠湘水上，烟樹晚微茫。
次韻達臣知縣祈雪遊嶽麓寺分韻得遊字 釋德洪
叢祠香火罷，山寺偶同遊。鑪撥紅金湧，窗空碧縷浮。旋敷白㲲布，暖甚紫茸裘。試作吉祥卧，夢清如素秋。
題夢清軒 釋德洪
小軒人不到，脩竹過墻生。眼倦經長掩，身閑夢亦清。微風吹篆縷，活火發茶鐺。遙想佳眠夕，蕭蕭雨葉聲。
題一擊軒 釋德洪
閒把松枝篲，掃除門徑塵。驚聞一擊竹，頓見十方身。烟翠連窗暗，霜筠解籜新。老禪搆軒意，應欲悟來人。
次韻胥學士 釋德洪
筆下慣生春，年高句法新。還將吐鳳語，來寄牧牛人。敏若盤珠妙，深如社櫟神。長哦答清境，璧月上重闉。
題曾逢原醉經堂 釋德洪
酌古有深意，開編中聖人。百家笑糟粕，六藝飲全醇。兀若墜車適，盎如浮盞春。淳于吞一石，同味不同塵。
隱山照上人求詩 釋德洪
落髪道林寺，隨師家隱山。萬緣都放捨，一衲遂安閒。璧月照宵定，金風掩晝關。平生無媿業，塵世許誰攀。
龍山亦名隱山余宣和五年十一月中澣日過焉有淛道人鴻公乞偈爲作 釋德洪
迷路不知遠，但知寒日斜。過溪逢菜葉，西崦有人家。斫額驚來客，拄鋤方種畬。鴻禪効古者，當効此生涯。
游靈泉贈正悟大師 釋德洪
支徑入山寺，雲林如見招。小軒臨絕壑，危閣礙層霄。瓶泣地罏暖，屋睛巖雪消。大師京國舊，放意話州橋。
七月初九夜坐西軒雨止月出不勝清絕 釋德洪
夜雨止還作，小軒清有餘。暴寒吹客夢，殘響滴階除。明滅青燈在，簾櫳璧月孤。故山歸未得，千里漫平蕪。
甲辰十一月十二日往湘陰馬上和季長見寄小春二首  其一 釋德洪
雨暗書雲節，梅偷破臘春。里閭相餽餉，風物近袁筠。吳語知無伴，楚衣聊試新。忽驚身是客，流落老湘濱。
甲辰十一月十二日往湘陰馬上和季長見寄小春二首  其二 釋德洪
風埃九十里，霧雨濕駝裘。鴈過回詩眼，江寒聚晚愁。魂清方怯雪，句冷更含秋。殘岸連孤嶼，依稀似橘洲。
題閲世軒 釋德洪
江水似人世，倚欄歸思多。無窮流歲月，可畏易風波。□與老僧看，不妨閑客過。爲君聊借榻，清夢到無何。
雲庵生辰 釋德洪
探手取空劫，爪分破一塵。洞然無空缺，獨立不鮮陳。試問聲前見，何如頂後親。死生浪遮掩，漏洩是今辰。
次韻濟之和劉元老偶成之句 釋德洪
世亂驚流落，名高子可依。元龍謝襁負，叔冶冒重闈。黄屋方回望，青山敢問歸。三橋伏道几，應嘆眼中稀。
贈成上人之雲居 釋德洪
天上歐峰寺，人間無事僧。偶從白沙岸，步入碧螺層。服匿連空鉢，敷羅挂瘦藤。遙知雲起處，一室掩香燈。
四月二十五日智俱侍者生日戲作此授之 釋德洪
與佛同生月，猶遲十八朝。參禪唯自肯，求法轉相遼。谷響千斤重，虚空五采描。布毛吹起處，豁爾萬緣消。
謝大潙空印禪師惠茶 釋德洪
鐘鼓五千指，翔空樓殿開。不知大潙水，何爾小南臺。讓子鈯斧信，閒禪春露杯。故應念岑寂，先寄出山來。
愈崇二子求偈歸江南 釋德洪
人笑南臺小，難安十八僧。日貧因日富，宜減不宜增。忽去兩禪衲，如分一室燈。牀寛齊頂禮，睡快免相憎。
曹教授夫人挽詞 釋德洪
禮敬良天性，求賢比孟光。搢紳聞懿淑，閭里發慈祥。饌按今誰舉，山衣尚篋藏。榮名增史牒，有子類鸞皇。
贈尼昩上人 釋德洪
不著包頭絹，能披壞墨衣。愧無灌溪辯，敢對末山機。未肯題紅葉，終期老翠微。余今倦行役，投杖夢煙扉。
興闌 釋德洪
春晚忽憑檻，滿眸佳景來。鴨頭波蕩漾，螺髻色崔嵬。苔嫩錢無數，花殘錦作堆。一甌雙井釅，何必酒盈杯。
與海兄 釋德洪
春寒真料峭，久客厭江城。雲重欲爲雨，風和尚未晴。意隨飛鳥去，事逐亂埃輕。畢竟閒居好，煩君念此情。
題靈鷲山 釋德洪
側徑入招提，回峰據極西。雲虚籠殿閣，地僻絕輪蹄。啼鳥棲高木，飛花泛碧溪。誰當學龍濟，垂手接羣迷。
燈花偶書 釋德洪
岑寂一閑僧，春宵清興增。竹窗催夢雨，蘭室對祥燈。世事知虚幻，人情剪愛憎。短長都分定，不恨百無能。
懷友人 釋德洪
不見鄰峰友，還同楚越遙。毎勞孤枕夢，時過小溪橋。憑檻疏簾卷，臨風細雨飄。何當奉一笑，令我此情消。
賦竹 釋德洪
龍孫盈檻秀，天柱聳雲奇。陰鎖安禪石，根侵洗硯池。瓏璁伸粉節，偃蹇鬱虯枝。敢謂桃兼李，羞鄰雪後姿。
早行 釋德洪
失枕驚先起，人家半夢中。聞雞憑早晏，占斗辨西東。轡濕知行路，衣單怯曉風。秋陽弄光影，忽吐半林紅。
賢上人覓偈 釋德洪
懶修枯骨觀，愛學文字禪。江山助佳興，時有題葉篇。相逢未暇語，輒復一粲然。豈須究所學，覓偈亦自賢。
黄蘗佛智 釋德洪
道譽聞寰宇，光華照錦江。祗園居第一，佛智果無雙。鳳闕帝恩厚，柏庭禪將降。僧中真領袖，傳法瑞堯邦。
題潙源 釋德洪
臨機不墮照，如水已知源。從此常流出，其聲離語言。筭沙嗟意馬，捉月笑情猨。若解提空印，休登立雪軒。
十五日立春 釋德洪
千年像教唐朝寺，雪後新年晴復陰。殘僧無事春又至，游客不來山自深。長廊掃葉望空翠，小閣卷經横水沉。三生白業有言說，一念淨心無古今。
晚步歸西崦 釋德洪
屋除有路入深壑，曳履翛然獨往還。播穀風光寒日近，摘茶時節亂山間。花枝重少人甘老，燕子空忙春自閒。歸晚斷橋逢野水，更能揎手弄潺顔。
宗公以蘭見遺風葉蕭散蘭芽並茁一榦雙花鬬開宗以爲瑞乞詩記其事 釋德洪
深林忽見蘭芽茁，不謂無人亦自賢。數葉横風作纖瘦，雙花含雪吐明鮮。照人秀色雖堪畫，入骨真香不可傳。今日東君應擇壻，誰家兄弟鬬清妍。
黄幼安適過予所居題詩草聖甚妙 釋德洪
懷袖功名手未探，亂頭睡美厭朝參。筆端五色藻萬象，胸次大千供劇談。山寺尋僧宿風雨，水軒見月出東南。題詩滿壁龍蛇動，盛事他年說草庵。
元夕讀書罷假寐 釋德洪
燈下文章已倦看，欲憑詩苦洗辛酸。世途忽起風波易，富貴不忘貧賤難。桃塢路迷安石塚，桐川水落子陵灘。卧聞屐響東廊靜，催粥華鯨吼夜殘。
示忠子 釋德洪
夢冷寒庭半夜雨，幽欣臨曉一番晴。柳嬌困頓欲眠去，禽作清圓喚起聲。曳履點殘山寺靜，開經拾得紙窗明。去年今日岐亭路，吹鬢塵埃趼足行。
訪鑒師不遇書其壁 釋德洪
獨自來游微雨後，道人乞食及清晨。應門童子能迎客，滿地榆錢欲買春。花醉發狂風日釅，柳眠喚起語音真。政當借榻酬無事，熟鼾從教聒四鄰。
資國寺春晚 釋德洪
龍鄉戒曉月空斜，喚起清圓響絡車。燒筍餉田村窕窈，拾薪煮繭語諠譁。美忻崖蜜嘗新果，香識山樊稱意花。歸去路迷光已夕，浸門春水一池蛙。
聞龔德莊入山先一日作詩迎之 釋德洪
夢暖不知窗霧白，眼寒初愛縠羅輕。欣聞明日一龔至，想見隨軒二李行。夜雨曉晴寒食近，水流花發子規聲。披襟散坐青林下，依約斜川萬古情。
晚秋溪行 釋德洪
熟路沿溪過石橋，掃除秋晚淨迢迢。幽尋忽見蘭芽茁，小立仍逢柿葉飄。撲摝水飛雙去鳥，𤤮瓏山響一聲樵。歸來半掩殘經在，燕寢香凝碧未消。
張氏快軒 釋德洪
草樹分明天遠大，酒闌登賞更從容。眼寒數點鴈横雨，耳熱一窗風度松。光滑紙開秋色闊，淋漓墨潑暮煙濃。欲傾蛟室瓊詞句，試借温江卓筆峰。
秋晚同超然山行 釋德洪
諸方游徧渾如夢，古寺歸來獨掩扃。無復詩篇雲錦段，但餘心境木蛇形。高秋霜葉魚顋赤，落日遠山螺髻青。步盡松陰忽回首，綠蘿疏處見谿亭。
送淨心大師住温州江心寺 釋德洪
萬鍛爐中百怨門，哲人雖往典刑存。掃除臨濟實頭謗，稱賞黄龍的骨孫。夢澤於菟三口視，丹山雛鳳九苞文。還鄉妙曲誰能聽，一笛波心兩岸聞。
和清上人 釋德洪
駒兒墮地已汗血，毛骨蕭森落眼中。今見馬羣方弄影，會看雷電疾追風。媒龍何止十倍價，凡馬終當一洗空。我是道林能賞駿，識君語妙到無同。
升上人過石門 釋德洪
門巷榆錢疊紫苔，十年心事首重回。暑風院落書籖響，煙雨江村畫牒開。瓦枕藤牀初破睡，蔗漿冰椀欲生埃。風簷獨立看遺照，忽有溪僧犯犬來。
夏日偶書二首  其一 釋德洪
碧縷横斜試水沉，紅腮甘冷嚼來禽。含風廣殿聞棋響，轉日回廊暗柳陰。強撚冰紈餘睡色，倦憑棐几適閒心。攀翻涴衲黄塵事，過眼雲蹤不可尋。
夏日偶書二首  其二 釋德洪
偏地知誰柳際門，消閑自掃竹西軒。井花曉汲聞餘滴，篆燒風摧覓舊痕。夢境消磨驚歲月，道鄉彷彿見藩垣。寶書半摺山房寂，卧聽嬌鶯說怨恩。
鄒必東竹枕 釋德洪
黑甜誰欲當閒味，此枕令人穩稱心。風骨子猷居處竹，典刑元亮醉時琴。宜籠霧鬢清圓語，聽學朱絃發越音。不用製囊裁古錦，春寒長搭閙花衾。
竹爐 釋德洪
博山沉水覺塵埃，旋斫凌雲綠玉材。自拭錦䙀含淚粉，要焚銀葉返魂梅。意消未掩黄庭卷，火冷空餘白雪灰。應把熏衣閉深閣，流蘇想見畫屏開。
七月四日晝夢雲庵和尚教誨久之而覺作此示超然 釋德洪
夏窗午睡誰呼覺，院靜惟聞遶砌泉。夢裏緒言猶可記，壁間遺像尚依然。襯珠定使拳披見，坐榻當令膝處穿。塔在層峰衰眼力，何時同汝掃頽塼。
雲庵塔有雙桐作此寄因姪 釋德洪
十年不掃先師塔，聞有雙桐護石根。多寶佛應分半座，主林神對現前身。詩成坐對南州祖，寫寄山中玉澗因。他日就陰當縛屋，歲時香火願爲鄰。
中秋對月 釋德洪
好天涼夕病衰餘，散步中庭瘦策扶。禪客相逢宿山寺，玉輪同看上雲衢。十分歸思懸江國，一半秋光入鬢鬚。草露濕衣香霧重，更將毛骨洗冰壺。
至上高謁李先甲會淵才德修 釋德洪
先甲志大性重遲，是中可築平生基。心期功名定不赦，未識所與游從誰。淵才人間汗血驥，德修天上麒麟兒。知君懷中有卿相，探手但未忙取之。
次韻睿廓然送僧還東吳 釋德洪
征夫應爲指柴扉，湖水當門可濯衣。飛鳥已知今日倦，舊鄰那悟昔人非。山情已作燖雞淨，世味真如嚼蠟微。遙想夜航無管束，棹歌應載月明歸。
送瑩上人游衡嶽 釋德洪
紫蓋峰頭樓閣生，朱靈洞口水雲晴。盤空路作驚蛇去，落日人如凍蟻行。重郭老師今健否，藏年珍木但聞名。定應自掃巖邊石，時發披雲嘯月聲。
寄草堂上人 釋德洪
首夏年芳尚可尋，興來芒履恣登臨。回頭故國煙波闊，分袂幽人歲月深。落日杜鵑山館靜，薫風芳草柳塘陰。知君宴坐忘機地，謾寄新詩話此心。
酬潛上人 釋德洪
滿鈎疏箔卷簷楹，秋靜江天刮眼明。梵册已翻千偈妙，爐香未散一堂清。沾衣菊露情□□，□□松聲夢不成。我與道人緣分熟，可能朝夕厭逢迎。
贈爲上人游方昭默之子也 釋德洪
年少辭師作遠游，人言虎穴不生彪。家聲自古能名世，氣宇如今已食牛。奪得我機方肯住，從教棒打不回頭。雲山萬疊翛然去，江漢無風一葉舟。
鄧秀才就武舉作詩美之 釋德洪
丈夫氣自磨牛斗，正似豐城獄屋刀。富貴豈終憑鐵硯，功名先看擲霜毫。蘆鞭未稱迎風帽，紫綬從來賽綠袍。杖策軍門君記取，祖宗漢室舊勳勞。
崇勝寺後竹千餘竿獨一根秀出呼爲竹尊者 釋德洪
高節長身老不枯，平生風骨自清癯。愛君脩竹爲尊者，却笑寒松作大夫。不見同行木上座，空餘聽法石爲徒。戲將秋色供齋鉢，抹月披雲得飽無。